  Ольга Константинова Майя Бывальцева 1–6 гудырикошконэ Дэбес черкогуртын (Удмуртия) пу скульптурая кыкетӥез «Древо жизни» фестиваль мынэ. Отчы пырисько Удмуртилэн пӧртэм ёросъёсысьтыз, Россилэн улосвылъёсысьтыз, озьы ик Белоруссиысь но Даниысь усточиос. 5 нунал ӵоже соос фестиваль куинь темаезъя ужъёс лэсьтозы: «Шунды мумы» (удмурт мифологияя), семья но нылпиос, вашкала йылолъёс. Пу скульптураосты черкогуртлэн шор паркысьтыз адӟыны луоз. Иворъёсъя «Удмуртия» агентствоысь корреспондентъёс кибашлыосын вераськыны но ужъёссэс милям сайтамы возьматон понна Дэбесэ мынӥзы: 15:38 — черкогуртысь шор паркын журналистъёс понна Даниысь, Белоруссиысь но Даниысь усточиосын пумиськон радъязы. Озьы ик отчы пырисько Дэбес ёрослэн но ёрос администрацилэн тӧрооссы, лулчеберетъя но туризмъя ёзэтлэн кивалтӥсез. 15:42 — Дэбес ёрослэн тӧроез верамъя, фестиваль ортчытыны малпан кемалась кылдӥз ни вал, куинь ар ӵоже со бордын ужазы, туэ улонэ пыӵатыны кылдӥз. 15:48 — кибашылос ужъёссэс быдэстыны кулэ 5-тӥ гудырикошконлы. Ужаны люкетэ туж пӧсь куазь. Дунъясьёслэн ёзчизы Александр Греков: «Туж кельшиз нимыз, угось ӵапак улон писпу огазея орчтемзэ, туннэзэ но вуонозэ. Солэсь умой ним бырйыны уг луы. Со Россиысь калык искусстволэсь мылкыдзэ но пуштроссэ усьтэ». 16:05 – Геннадий Сидоров, кибашлы: «Фестивалез ортчытон малпанэз кык ар улонэ пыӵатыны выримы. Али ми быдэс арт-объектъёс бордын ужаськомы ни, нош ужаны кутскимы вал шуланъёс бордысен. Мыным кельше, Удмуртия сыӵе улосвыл луиз, кытчы парк скульптуралы дышетскыны ветло. Дэбес – усточиосты «дурон» инты, со усто суредасьёсты кылдытэ». Фестивальын 38 усточиос ужало. Соос 16 композициос кылдытозы.  16:08 – Белоруссиысь усточи Анатолий Новиков: «Та туж тунсыко самобытной ужрад. Таӵе пумиськонъёс усточиосты узыргес каро но умой емыш сёто. Милям Белоруссиын усточиос шоры учкон мукет. Вань туж вылӥ ним – Ремесленник, солэн нимлыко инлыкез вань, со вытъёс тыре но кунлэсь капчиятонъёс басьтэ». Анатолий Новиков ремесленник нимез Удмуртиын но кутыны ӵектӥз, озьы вань усточиослэн нимлыко инлыксы луоз. Со сяна, Белоруссиын сямен ик, Усточиослэсь союззэс кылдытыны дэмла.  16:12 – Даниысь усточи Петер Хусгаард Грегерсен: «Мон пӧртэм кунъёсы пу вӧлонъя трос фестивальёсы вуылӥ, соин ик вераны быгатӥсько: таиз фестиваль туж умой радъямын. Умой коръёс, умой ужан тӥрлыкъёс. Ми самолётэн лыктӥмы, инструментъёсмес сьӧрамы кутыны ӧм быгатэ, татын ваньзэ сое милемлы сётӥзы. Милем туж тунсыко вал, кыӵе тӥрлыкъёс сётозы, ми басьтӥмы ваньзэ, мар милем кулэ вал, лэсьтӥськомы, мар лэсьтэммы потэ вал».   16:44 – Мордовиысь усточиос: Александр но Денис Гаушевъёс.  16:45 – Сьӧлтаысь усточиос Роман Черных но Александр Обухов Байгурезьлэсь лулзэ лэсьто. Со мифологиысь лулос, кудӥз Дэбесын улӥсьёсты утьыны но куазь понна «кылкутыны» кулэ. Солэн пал кияз ошисько зорез возьматӥсь ӵӧж пыдъёс, нош мукетыз киыз буш – умой куазьлы. Йыр вылаз шундылэн но толэзьлэн пусъёссы, нош пыд улаз ӟус сылэ – Чупчи шур. 17:11 – Дэбесысь усточи Алексей Ившин, ужа 5 адями – Дэбес политехникумысь дышетӥсьёс. Ужзы Тангыра нимаське: пуӵ вылэ ошо пӧртэм пулъёсты, соосты шуккыса, пӧртэм куара чузъяське, но озьы луэ нюлэскын гинэ. Пулъёсты пӧртэм писпуослэсь лэсьто. Легендая, со понна куто вал ӵашъем кызэз. Ужаны кутскемзылэсь азьвыл усточиос но кыз куриз, луэ ке, сыръясь интыысь – солэн куараез умойгес. Кибашлыос асьсэ уженызы адямилэсь инме вазиськонзэ возьматыны малпало.  17:20 - Белоруссиысь усточи Анатолий Новиков пуконэн ӝӧк лэсьтэ. Чакланъёсъя, отын егит кузпалъёс куноосынызы ӵош шутэтскыны быгатозы. 17:24 – Даниысь усточиос Питер Грегерсен но Нильс Петерсен семья но нылпиос темая композиция лэсьто, отчы кык пӧйшуръёс но тылобурдо пыро, огазеямын ӟусэн. Пӧйшуръёсты Урал но Удмуртия палъёсысь бырйизы: гондыр, балян но кучыран. Трансляция йылпумъяськиз.  Тегъёс: Лулчеберет Туризм Дэбес Удмуртия Удмуртиысьтуризм  